[{"text_idx": "#000000", "text": "Sylw / Pwysigrwydd siopa\u2019n lleol i gymunedau gwledig"}, {"text_idx": "#000001", "text": "Pwysigrwydd siopa\u2019n lleol i gymunedau gwledig"}, {"text_idx": "#000003", "text": "Dros y mis diwethaf mae llawer o sefydliadau wedi ein hannog ni, fel defnyddwyr, i siopa a chefnogi busnesau lleol dros gyfnod yr w\u0302yl gydag ymgyrchoedd gan Cywain a Bro360 yn amlwg yma yng Nghymru. Ond pa mor bwysig yw siopa\u2019n lleol ar gyfer ein cymunedau gwledig ac a oes angen i ni wneud mwy i sicrhau dyfodol mwy cynaliadwy i Gymru wledig?"}, {"text_idx": "#000004", "text": "Mae ymchwil ddiweddar gan Visa yn dangos, am bob \u00a310 rydym yn ei wario mewn busnesau lleol, fod mwy na thraean yn aros yn uniongyrchol yn yr ardal leol ac felly yn dyblu\u2019r swm sy\u2019n cylchredeg yn yr economi leol. Fodd bynnag, nid yw\u2019r gwaith ymchwil hwn yn rhoi\u2019r darlun gwledig llawn. Gellir gweld dull mwy lleol gan 4CG, sefydliad cydweithredol sy\u2019n cefnogi datblygiad cymunedol yn Aberteifi a\u2019r cyffiniau. Mae ei waith, ynghyd a\u0302 busnesau lleol newydd cyffrous, wedi trawsnewid y stryd fawr ac mae\u2019n profi bod galw o hyd am dref farchnad fywiog draddodiadol yng nghefn gwlad Cymru. Mae ei ymchwil hefyd yn adrodd stori debyg am yr effaith caseg eira y gall siopa mewn busnesau lleol ei sicrhau; o bob \u00a3100 sy\u2019n cael ei wario mewn siop leol yn yr ardal, mae\u2019n creu \u00a3600 i\u2019r economi leol ar gyfartaledd. Ond yr hyn sy\u2019n syfrdanol yw cymharu\u2019r un swm wrth siopa mewn archfarchnad fawr lle mai dim ond 25c sy\u2019n cael ei gyfrannu i\u2019r economi leol. Mae\u2019r gwaith a wneir yma yn rhoi mwy o ddealltwriaeth i ni o bwysigrwydd yr economi gylchol i ardal wledig fel Aberteifi."}, {"text_idx": "#000005", "text": "Felly, mae\u2019r ystadegau hyn yn dangos gwerth economaidd siopa\u2019n lleol i gymunedau gwledig. Ond, gydag un siop o bob pump ar stryd fawr Cymru yn wag ar hyn o bryd, mae angen mwy o ymdrech ymwybodol i adfywio ein cymunedau gwledig, a fydd yn y pen draw yn creu strydoedd mwy prysur ac unigryw. Mae Crughywel yn enghraifft dda o hyn, sydd a\u0302 stryd fawr annibynnol ffyniannus gyda\u2019r rhan fwyaf o unedau yn berchen i bobl leol. Mae perchnogion busnesau lleol yn tueddu i gefnogi\u2019r economi leol ymhellach naill ai drwy wario eu helw gyda busnesau lleol eraill, cefnogi elusennau lleol neu fuddsoddi mewn sefydliadau lleol, sy\u2019n golygu mai cefnogi busnesau lleol yw\u2019r peth iawn i\u2019w wneud yn foesol."}, {"text_idx": "#000006", "text": "Nid dim ond elw\u2019r busnesau sy\u2019n creu mwy o gyfoeth i\u2019r ardal, ond wrth gefnogi busnesau lleol, gall greu economi iachach hefyd. Drwy ddewis yr opsiwn llai a lleol yn hytrach na siopau cadwyn cenedlaethol, mae\u2019n rhoi cyfle i entrepreneuriaid gael eu troed yn y drws a sefydlu busnes. Nid yn unig hynny, mae busnesau lleol yn fwy tebygol o dalu cyflog cyfartalog uwch na busnesau cyfatebol yn y gadwyn fasnachol a gallant sicrhau bod pobl yn cael cyfle i barhau i fyw mewn ardaloedd gwledig."}, {"text_idx": "#000008", "text": "Mae agwedd amgylcheddol sylfaenol hefyd ar siopa\u2019n lleol drwy benderfynu teithio llai i\u2019r gwasanaethau a\u2019r busnesau eu hunain, gan werthu cynnyrch lleol sy\u2019n helpu i leihau eu ho\u0302l troed carbon. Mae hyn hefyd yn cael effaith economaidd drwy gefnogi busnesau lleol eraill nad ydynt bob amser i\u2019w gweld ar y stryd fawr."}, {"text_idx": "#000009", "text": "Mae pwysigrwydd siopa\u2019n lleol gyda busnesau sydd wedi\u2019u gwreiddio yn ein cymunedau gwledig yn glir ac os ydym am ffurfio adferiad cenedlaethol ar gyfer ardaloedd gwledig ar o\u0302l y pandemig, mae\u2019n bwysicach nag erioed ein bod yn dewis siopa\u2019n lleol drwy gydol y flwyddyn ac nid dim ond ar gyfer y Nadolig."}]